Un tânăr în vârstă de 23 de ani, care a provocat decesul pasagerului cu care se deplasa pe o motocicletă, și-a aflat luni pedeapsa finală.
Curtea de Apel Suceava a admis apelul procurorilor și a majorat pedeapsa de la 1 și 7 luni de închisoare la 1 an și 10 luni de închisoare cu executare în regim de detenție.
Dumitru Nistor a fost condamnat la 1 an și 4 luni de închisoare pentru ucidere din culpă, 9 luni de închisoare pentru conducere fără permis și tot 9 luni pentru săvârşirea infracţiunii de conducere unui vehicul sub influenţa alcoolului sau a altor substanţe. Pedeapsa finală este de 1 an și 10 luni (pedeapsa cea mai mare plus o treime din celelalte două).
În noaptea de 13 spre 14 octombrie 2023, în jurul orei 0.30, pompierii militari de la Fălticeni au fost alertați cu privire la producerea unui accident de motocicletă. La fața locului, în satul Poiana Mărului, comuna Mălini, s-a constatat că este vorba de o motocicletă intrată într-un cap de pod. Lângă motocicletă erau căzuți la pământ, lângă gardul unei case, doi tineri.
Unul dintre ei era conștient și cooperant și a fost preluat imediat de echipajul medical. Al doilea era inconștient și s-a trecut la manevre de resuscitare.
Din nefericire, tânărul în vârstă de 26 de ani a fost declarat decedat, în timp ce rănitul, în vârstă de 23 de ani, a fost transportat la spital de către echipajul SMURD.
Din cercetările ulterioare ale poliției a rezultat că tânărul care a supraviețuit a condus motocicleta deși nu are permis de conducere și era băut. Dumitru Nistor, în vârstă de 23 de ani, localnic, conducea motocicleta Yamaha pe direcția Mălini spre Văleni Stănișoara, iar la un moment dat a pierdut controlul asupra direcției de mers. Motocicleta a pătruns pe contrasens și a intrat în coliziune cu un cap de pod.
Impactul i-a fost fatal lui Florin Zimbru, în vârstă de 26 de ani, tot localnic din Mălini.
Tânărul de 23 de ani a suferit fracturi la degetele unui picior, fără alte leziuni care să îi pună viața în pericol.
După verificarea cu etilotestul a rezultat în cazul tânărului în vârstă de 23 de ani concentrația de 0,63 mg/l alcool pur în aerul expirat.
După accident, Dumitru Nistor a fost o perioadă și arestat preventiv, pus sub acuzare pentru cele trei infracțiuni amintite mai sus. Ulterior, tânărul a fost în arest la domiciliu, perioadă care va fi scăzută din pedeapsa finală.
Din vara anului trecut, în urma unor modificări legislative, șoferii care produc accidente mortale și au circumstanțe agravante precum consumul de alcool sau lipsa permisului de conducere nu mai pot beneficia de suspendarea pedepselor, adică trebuie să execute pedeapsa în regim de detenție.